ΥΓΑΑΠ: 12.03.015

**ΕΙΣΗΓΗΤΙΚΗ ΕΚΘΕΣΗ ΓΙΑ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Σχέδιο Κανονισμών με τίτλο: Οι περί Προστασίας και Ευημερίας των Ζώων (Προστασία Σκύλων και Γατών σε Εκτροφεία, Ξενοδοχεία, Καταφύγια και Υποστατικά Προσωρινής Φύλαξης) (Τροποποιητικοί) Κανονισμοί του 2022**

1. Οι περί Προστασίας και Ευημερίας των Ζώων (Προστασία Σκύλων και Γάτων σε Εκτροφεία, Ξενοδοχεία, Καταφύγια και Υποστατικά Προσωρινής Φύλαξης) Κανονισμοί Κ.Δ.Π. 359/2019, τέθηκαν σε ισχύ με τη δημοσίευση τους στην Επίσημη Εφημερίδα της Δημοκρατίας στις 15/11/2019. Σύμφωνα με τους Κανονισμούς αυτούς, όλα τα επηρεαζόμενα υποστατικά (Εκτροφεία, Ξενοδοχεία, Καταφύγια και Υποστατικά Προσωρινής Φύλαξης Αδέσποτων Ζώων) μπορούσαν να συνεχίσουν τη λειτουργία τους μέχρι 18 μήνες από την έναρξη ισχύος των Κανονισμών. Δηλαδή, **μετά τις 15/05/2021, κανένα τέτοιο υποστατικό δεν επιτρέπεται να λειτουργεί, εκτός εάν συμμορφώνεται με τις διατάξεις των Κανονισμών και έχει για το σκοπό αυτό άδεια από τις Κτηνιατρικές Υπηρεσίες**.
2. Ενόψει της πιο πάνω μεταβατικής περιόδου που έληξε, έχει διαπιστωθεί πως τα πλείστα επηρεαζόμενα υποστατικά παρουσιάζουν σημαντικές ελλείψεις, οι οποίες αφορούν σε κατασκευαστικά και κυρίως σε πολεοδομικά θέματα. Αρκετά από τα υποστατικά προσωρινής φύλαξης σκύλων, εκτροφεία σκύλων και ξενοδοχεία σκύλων/γάτων που υπάρχουν σήμερα παγκύπρια, δεν διαθέτουν πολεοδομική άδεια και άδεια οικοδομής. Οι εν λόγω άδειες αφενός αποτελούν βασική προϋπόθεση για την αδειοδότηση της λειτουργίας τους σύμφωνα με τους σχετικούς Κανονισμούς και αφετέρου απαιτούν σημαντικό χρόνο για να εκδοθούν.
3. Λαμβάνοντας υπόψη τα πιο πάνω, ετοιμάστηκε το προτεινόμενο Σχέδιο Κανονισμών που επισυνάπτεται στο **ΠΑΡΑΡΤΗΜΑ Ι** και το οποίο αποσκοπεί στην επέκταση της μεταβατικής διάταξης των Κανονισμών Κ.Δ.Π. 359/2019, ώστε τα υφιστάμενα υποστατικά **να μπορούν να συνεχίσουν τη λειτουργία τους μέχρι 48 μήνες από την έναρξη ισχύος των βασικών Κανονισμών (μέχρι 15/11/2023)**. **Η προτεινόμενη πρόσθετη παράταση, θα ισχύει μόνο για την περίπτωση όπου η μόνη έλλειψη που παρουσιάζουν τα υποστατικά αυτά, είναι η εξασφάλιση της πολεοδομικής άδειας και της άδειας οικοδομής.**
4. Σημειώνεται ότι το σχέδιο Κανονισμών έτυχε νομοτεχνικής επεξεργασίας από τη Νομική Υπηρεσία. Ως **ΠΑΡΑΡΤΗΜΑ ΙΙ**, επισυνάπτεται η ανάλυση του αντίκτυπου των προτεινόμενων τροποποιητικών Κανονισμών.
5. Με την Απόφασή του ημερ. 26/1/2022 (**ΠΑΡΑΡΤΗΜΑ ΙΙΙ**), το Υπουργικό Συμβούλιο, ασκώντας τις εξουσίες που του παρέχονται από το άρθρο 32 των περί Προστασίας και Ευημερίας των Ζώων Νόμων του 1994 έως 2020:
6. ενέκρινε τους περί Προστασίας και Ευημερίας των Ζώων (Προστασία Σκύλων και Γάτων σε Εκτροφεία, Ξενοδοχεία, Καταφύγια και Υποστατικά Προσωρινής Φύλαξης) (Τροποποιητικούς) Κανονισμούς του 2022 και
7. εξουσιοδότησε τον Υπουργό Γεωργίας, Αγροτικής Ανάπτυξης και Περιβάλλοντος, να καταθέσει τους Κανονισμούς στη Βουλή των Αντιπροσώπων για έγκριση και να επιφέρει στους εν λόγω Κανονισμούς οποιεσδήποτε τροποποιήσεις κρίνει σκόπιμες, κατά το στάδιο της επεξεργασίας και συζήτησής τους στη Βουλή των Αντιπροσώπων, προ της έγκρισής τους.

ΥΠΟΥΡΓΕΙΟ ΓΕΩΡΓΙΑΣ, ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΠΕΡΙΒΑΛΛΟΝΤΟΣ

8 Φεβρουαρίου 2021

MX/